ไฟแนนเชียลไดเจสต์
โฮมโปรไตรมาสแรกกำไรโต 12%
4 พ.ค. 2556

โฮมโปรไตรมาสแรกกำไรโต 12%
นายคุณวุฒิ ธรรมพรหมกุล กรรมการผู้จัดการ บริษัท โฮม โปรดักส์ เซ็นเตอร์ (HMPRO) เปิดเผยว่า ไตรมาสแรกปี 2556 บริษัทมีกำไรสุทธิ 691.49 ล้านบาท เพิ่มขึ้น 78.96 ล้านบาท หรือ 12.89% เมื่อเทียบกับไตรมาสเดียวกันของปีก่อน เป็นผลรายได้จากการขายเพิ่มขึ้นจากงวดเดียวกันของปีก่อน 983.56 ล้านบาท หรือ 11.69% ผลจากเปิดสาขาใหม่
KPN เตรียมเข้าตลาดหุ้นปี’58
นายณพ ณรงค์เดช ประธานเจ้าหน้าที่บริหาร บริษัท เคพีเอ็น กรุ๊ป คอร์ปอเรชั่น (KPN) เปิดเผยว่า บริษัทคาดว่าจะนำบริษัทเข้าระดมทุนและจดทะเบียนเข้าตลาดหลักทรัพย์แห่งประเทศไทย (ตลท.) ประมาณต้นปี 2558 โดยปัจจุบันอยู่ระหว่างการปรับโครงสร้างบริษัท รวมถึงการทำให้แต่ละธุรกิจที่มีอยู่มีความแข็งแกร่งมากขึ้นจากปัจจุบันมีธุรกิจการศึกษาหลายด้าน เช่น การฝึกอบรมเทรนนิ่งให้หลายหน่วยงาน การติวเตอร์ การสอนดนตรี สำหรับธุรกิจที่จะเพิ่มขึ้น เช่น การบริการเปิดการสอนภาษาไทยในระดับภูมิภาค เพราะมองว่าอนาคตธุรกิจการศึกษาจะเติบโตมากขึ้นในระดับภูมิภาค อย่างคนไทยยังไปเรียนภาษาอื่น อนาคตประเทศอื่นก็ต้องมาเรียนภาษาไทยเพิ่ม
อย่างไรก็ดี เบื้องต้นมูลค่าการหลักทรัพย์ตามราคาตลาด (มาร์เก็ตแคป) คงไม่ต่ำ 1 หมื่นล้านบาท เนื่องจากธุรกิจอสังหาริมทรัพย์ประมาณ 1 หมื่นล้านบาท ขณะที่ธุรกิจการศึกษาไม่ต่ำกว่า 3,000 ล้านบาท 
มีความเป็นไปได้หมดว่าจะเอาบริษัทเคพีเอ็นกรุ๊ปเข้าแล้วเป็นโฮลดิ้งหรือการแยกบริษัทเข้า เพราะทั้งหมดนี้ยังอยู่ระหว่างการเติมตัวบวกให้บริษัทมีสิ่งที่ครบครันกว่านี้ และคาดว่าจะหาบริษัทที่ปรึกษาทางการเงินได้เร็วๆ นี้ ที่ผ่านมาก็มีหลายเจ้าที่เข้ามาเจรจาด้วย”นายณพ กล่าว 
อย่างไรก็ดี เมื่อวันที่ 3 พ.ค. 2556 บริษัทได้นำกองทุนรวมอสังหาริมทรัพย์เคพีเอ็น (KPNPF) จำนวน 180 ล้านหน่วย ราคาหน่วยละ 10 บาท เข้าจดทะเบียนในตลาดหลักทรัพย์ ซึ่งลงทุนในกรรมสิทธิ์สมบูรณ์ (ฟรีโฮลด์) ในที่ดินและโครงการอาคารเคพีเอ็น ทาวเวอร์ โดยคาดว่าผลตอบแทนที่ให้กับนักลงทุนจะเฉลี่ยอยู่ที่ 78% ต่อปี
สำหรับราคา KPNPF ปิดวันแรกที่ 10.30 บาท เพิ่มขึ้น 30 สตางค์ หรือ 3% จากราคาเสนอขายครั้งแรกที่หน่วยละ 10 บาททั้งนี้ รายได้ของกองทุนส่วนใหญ่จะมาจากอัตราค่าเช่า 94% และอีกส่วนหนึ่งมาจากการโฆษณา หลังจากบริษัทจะมีการติดจอ LED ขนาดใหญ่ ในสินทรัพย์ที่นำมาขายเข้ากองทุน ซึ่งเป็นอาคารสูง อยู่ในแนวรถไฟฟ้า MRT สายสีส้ม โดยในอนาคตอาจมีโอกาสปรับอัตราค่าเช่าพื้นที่เฉลี่ยสูงกว่า 90% จึงทำให้มีโอกาสสร้างรายได้อย่างสม่ำเสมอ สวนทางดัชนีหุ้นที่ปรับตัวลดลง
TCMC แตกพาร์หุ้นเหลือ 1.10 บาท
บริษัท อุตสาหกรรมพรมไทย (TCMC) แจ้งว่า บริษัทได้จดทะเบียนเปลี่ยนแปลงมูลค่าหุ้นจากเดิมมูลค่าที่ตราไว้ (พาร์) หุ้นละ 5.50 บาท เป็นหุ้นละ 1.10 บาท โดยการแตกหุ้นสามัญจำนวน 1 หุ้น พาร์หุ้นละ 5.50 บาท ให้เป็นหุ้นสามัญจำนวน 5 หุ้น พาร์หุ้นละ 1.10 บาทามมติที่ประชุมวิสามัญผู้ถือหุ้นประจำปี 2556
อควาแจ้งกรรมการลาออก
บริษัท อควา คอร์เปอเรชั่น (AQUA) แจ้งว่า พล.ต.ท.ฉลอง สนใจ และนายภัทรกร อักษรวรนารถ ได้ลาออกจากการเป็นกรรมการตรวจสอบ เนื่องจากมีภารกิจมากขึ้น จึงไม่สามารถปฏิบัติหน้าที่ได้เต็มที่ n